I. Radičová, poslankyňa: (2008-09-11):
Predovšetkým vítam valorizáciu dôchodkov v súvislosti aj so zavedením eura už od 1. januára, je to naozaj najlepší eurobalíček pre dôchodcov. Rovnako pozitívnym návrhom je platenie odvodov štátom za osobných asistentov, ktorí sa starajú o občanov so zdravotným postihnutím. V ostatnej novele sme rozširovali platby na opatrovateľov, prichádza ďalšia sociálna skupina postupne, títo občania, títo ľudia, ktorí sa výrazne starajú o svojich blízkych, budú mať zabezpečenie na dôchodkoch, takže toto je ďalšia naozaj pozitívna zmena. Rovnako vítam a považujem za pozitívnu zmenu platenie odvodov za matky aj počas obdobia pred narodením dieťaťa. Škoda, že ministerstvo prebralo z pozmeňujúceho návrhu, ktorý už bol v tejto snemovni, iba jeho časť a nie aj tú časť môjho pozmeňujúceho návrhu, ktorý obsahoval možnosť úplne odbúrať povinnosť matiek registrovať sa v Sociálnej poisťovni po pôrode, ale dúfam, že to bude na diskusiu. Ministerstvo ustúpilo od zámeru predĺžiť dobu rozhodovania o priznaní dôchodku z dvoch mesiacov na štyri mesiace, čo považujem za rozumný ústupok. Rovnako je pozitívnym riešením doladenie a vyrovnanie starodôchodcov v tomto prípade, tých, ktorí zostali spred roku 1988. To, čo si ale myslím, že potrebujeme ešte doriešiť a čo predkladaná novela neobsahuje, by som zhrnula len v sumári, máme prvé čítanie, do jednotlivých tém a bodov. Predovšetkým naozaj vyrovnať platby štátu za poistencov štátu do rezervného fondu, keďže v súčasnosti neplatí 4,75 % ako všetci ostatní poistenci, ale len 2 %, teda zabezpečiť vyšší príspevok štátu na dôchodky. Slovensko patrí medzi krajiny s najnižšou mierou prispievania štátu na dôchodky. Viac ako 80 % výdavkov hradia občania priamo z odvodov. Zvýšené prispievanie napríklad z daní zo spotreby by pritom zvýšilo solidaritu celkového systému. Som presvedčená, že vstup do II. piliera pre mladých ľudí, pre budúcu generáciu, keďže i samo ministerstvo vo svojich analýzach potvrdilo, že pre túto generáciu v princípe z pohľadu dlhodobého možného sporenia je II. pilier výhodný, urobiť vstup automaticky s možnosťou vyviazania sa v istej lehote z II. piliera. Rovnako považujem za otvorený problém postavenia invalidných dôchodcov. Zákon nemá v sebe obsiahnuté rovnaké podmienky  pre invalidných dôchodcov ako pre ostatné skupiny. Ak totiž pracujú, platia poistné na invalidné poistenie, hoci z týchto odvodov nikdy nič mať nebudú, ich odvody na starobné poistenie sa zhodnotia v budúcom starobnom dôchodku len čiastočne alebo vôbec, zároveň stratili nárok na príspevok štátu do II. piliera. Som presvedčená, že by stačilo iba trošku vôle a tieto nedôslednosti by sme mohli v zákone odstrániť. Novela rieši aj problém výpočtu dôchodkov pre osoby, ktoré poberajú invalidný dôchodok, či pred rokom 2004 mali roky, v ktorých po celý rok študovali, boli na civilnej službe alebo celý rok mali takzvané náhradné doby. Pravdou je, že je to istý pozitívny posun a riešenie chýb z ostatnej novely, ale podľa môjho názoru iba čiastočné. Novela rovnako mení podmienky pre priznanie invalidných dôchodkov. V priemere je to pozitívna zmena. Avšak pokiaľ máme zmenu, ktorá istý čas môže priniesť zhoršenie situácie a máme možnosť sa tomu vyhnúť, potom by novela takéto ustanovenie mohla obsahovať. Ide totiž len o prechodné ustanovenie a pre túto časť invalidných  dôchodcov mohol platiť starý systém, pokiaľ je pre nich výhodnejšie, ide o prechodné ustanovenie. Novela ďalej neodstraňuje diskrimináciu zamestnancov, ktorí popri práci aj podnikajú. Pokiaľ už platia odvody zo zamestnania, majú platiť aj minimálne odvody z práce popri zamestnaní, z podnikania. Totiž režim, kedy im takéto zdvojenie je odpustené, sa vzťahuje len na isté vybrané sociálne skupiny, presne definované profesie, vytvára to nerovnováhu. V súvislosti s predĺžením minimálnej doby dôchodkového poistenia, ktoré je platné z 10 na 15 rokov, odporúčam zvážiť predĺžiť maximálnu dobu platenia poistného štátom za opatrovateľov a osobných asistentov a rodičov z 12 tiež na 15 rokov, aby mali splnený limit, ktorý je stanovený v ostatnej novele zákona o sociálnom poistení. Pani ministerka spomínala alebo sa vyjadrovala, že zvažuje v budúcnosti oddeliť výšku minimálnych odvodov pre živnostníkov od minimálnej mzdy. Diskutovali sme o tom aj v sociálnom výbore. Prerokúvame zákon o sociálnom poistení. Z úst štátneho tajomníka sme boli informovaní, že sa pracovná skupina zaoberá touto témou a návrhom, čím by to mohlo byť nahradené a vymenené. Myslím si, že takéto riešenie mohlo byť súčasťou tejto predkladanej novely o sociálnom poistení. Preto si dovolíme v druhom čítaní predložiť istý rad pozmeňujúcich návrhov, vrátane pozmeňujúceho návrhu, o ktorom sa pôvodne hovorilo, že bude novela prinášať a obsahovať, a to je istý garantovaný minimálny dôchodok, dovolím si v snemovni predstaviť istý návrh tohto riešenia. Ďakujem za pozornosť.